Врз основа на член 27, член 34 став 1 од Законот за слободен пристап до информации од јавен карактер (“Службен весник на Република Северна Македонија“ бр. 101/2019), согласно член 109 став 13 од Законот за општата управна постапка (“Службен весник на Република Македонија“ бр. 124/2015) и согласно Упатството за спроведување на Законот за слободен пристап до информации од јавен карактер (“Службен весник на Република Северна Македонија“ бр.60/20), постапувајќи по Жалбата изјавена од Здружение на граѓани „Фронт“ 21/42 - Скопје, поднесена преку Искра Стојовска, извршен директор, против Решението на Општина Охрид, по предметот Барање за пристап до информации од јавен карактер, Директорот на Агенцијата за заштита на правото на слободен пристап до информациите од јавен карактер на \_\_\_\_\_2022 година, го донесе следното

 **Р Е Ш Е Н И Е**

1. Жалбата изјавена од Здружение на граѓани „Фронт“ 21/42 - Скопје, поднесена преку Искра Стојовска, извршен директор, против Решението на Општина Охрид, заведена во Агенцијата под бр. 08-801 од 07.04.2022 година, по предметот Барање за пристап до информации од јавен карактер **СЕ УВАЖУВА.**
2. **Решението** на Имателот на информации **СЕ ПОНИШТУВА**.

**3. СЕ ЗАДОЛЖУВА** Имателот на информации да му ја достави бараната информација на Барателот на начин и во форма наведени во Барањето.

**4.** Имателот на информации е должен да го спроведе ова Решение во рок од 15 дена од денот на неговиот прием и за истото да ја извести Агенцијата.

 **О Б Р А З Л О Ж Е Н И Е**

## Еколошко здружение на граѓани „Фронт 21/42“-Скопје, на 28.10.2021 година поднело Барање за пристап до информации од јавен карактер до Општина Охрид, по предметот Барање за пристап до информации од јавен карактер, со кое побарало по пошта да му се достави во фотокопија или електронски запис од следните информации:

„- Кои се плажите кои ќе бидат уредени според понудeните идејни решенија;

* Од каде ќе се зема автохтониот материјал за попесочување на плажите;
* Дали Општина Охрид има започнато со реализација на активноста предвидена во Планот за управување со светското природно и културно наследство во Охридскиот Регион – „Донесена урбанистичка документација за плажи“, а која требаше да започне во јули 2021 година; Доколку да, во која фаза е постапката за донесување на урбанистичката документација.“

Постапувајќи по оваа Барање, Имателот на информации на 26.11.2021 година, до Барателот доставил Решение со кое Барањето го уважува бр.уп.03-830. Во Решението е наведено дека: „Согласно Заклучокот на Влада на РСМ бр 62-10329/1 од 03.11.2020 г. се задолжува МТВ во Програмата за 2021 да предвиди финансиски средства за изработка на урбаниситички план од државно значање за крајбрежјето на Охридското езеро што ќе го изработи Агенцијата за планирање на просторот (точка 2). Општина Охрид побара од АПП да ги добие границите на Планот за крајбрежје за да може да отпочне со делегираните активности укажани во точка 14, на општините Охрид, Струга и Дебарца во истиот Заклучок.“

Незадоволен од наведеното Решение, Барателот на информацијата, на 10.12.2021 година до Општина Охрид доставил Повторно барање за пристап до информации од јавен карактер, во кое е наведено дека: „Посочуваме дека Решението не ги содржи оние информации кои ги побаравме со Барањето за пристап до информации од јавен карактер....Имајќи го предвид добиениот одговор, а врз основа на член 4 од Архуската конвенција за пристап до информации, учество на јавноста во одлучувањето и пристап до правдата ....“ го поднесува Повторното барање за пристап до информации од јавен карактер со истата содржина на бараните информации.

Имателот на информации по Повторното барање за пристап до информации од јавен карактер не постапиl во законски предвидениот рок, поради што Барателот на информации до Агенцијата поднесе Жалба, заведена во архивата на Агенцијата под бр.08-801 на 30.12.2021 година.

Агенција, преку е-маил заведен под бр.08-801 од 31.12.2021 година, ја препрати Жалбата до Општина Охрид и побара во рок од 7 дена да се произнесе по истата и до Агенцијата да ги достави сите списи во врска со предметот.

Имателот на информации до Агенцијата на 04.01.2021 година достави е-маил, во прилог на кој ги достави следните документи: Одговор на жалба бр.уп.03-7 од 03.01.2022 година; Решение за одбивање на барање бр.уп.03-7 од 03.01.2022 година и Тестот на штетност. Во Решението е наведен дека: „Постапувајќи по барањето за слободен пристап до информации од јавен карактер....се побара одговор од секторот за урбанизам и управување со просторно планирање до кој се пратија Барањето ...Ургенција 1...2..3...Бидејќи од секторот не постапија по ниту еден од четирите дописи пратени до нив, се донесе ова Решение.“

Агенцијата за заштита на правото на слободен пристап до информациите од јавен карактер, постапувајќи согласно одредбите од Законот за слободен пристап до информации од јавен карактер ја разгледа Жалбата изјавена од Барателот на информацијата и расположливите предметни списи, поради што, Агенцијата на 13.01.2022 година донесе Решение со кое Жалбата **ЈА УВАЖИ, Решението на Имателот на информации го поништи и предметот го врати на повторно постапување пред првостепениот орган,** со укажувања како да постапи по Барањето.

Барателот на информации на 09.03.2022 година до Агенцијата достави Известување за неспроведување на Решението на Агенцијата. Во Известувањето е наведено дека: „...од страна на Општина Охрид не е обезбеден пристап до бараните информации.“

Агенцијата со допис бр.08-801 до Имателот на информации достави Ургенција за спроведување на Решението на Агенцијата.

Имателот на информаици наместо да постапи по Решението на Агенцијата, повел управен спор пред Управниот суд, кој на 09.03.2022 година до Агенцијата достави покана за одговор на тужба, покренета од тужителот Општина Охрид против решението на Агенцијата за заштита на правото на слободен пристап до информации од јавен карактер.

Агенцијата на 17.03.2022 година до Управниот суд достави одговор на тужба бр.08-801.

Барателот на информации на 07.04.2022 година до Агенцијата достави Втора жалба, заведена под бр.08-801, против Решение на Општина Охрид уп.03-192 од 23.03.2022 година, во која наведува дека: „Тестот на штетност кој е во прилог на Решението уп.бр.03-192 од 23.03.2022 година на Општина Охрид воопшто не појаснува дали се работи за информација која спаѓа во наведените исклучоци според член 6 став 1 од Законот за слободен пристап до информации од јавен карактер, ниту пак кои се последиците врз интересот кој се заштитува, односно јавниот интерес ...“. Во оспореното Решение е наведено дека: „По ова решение со неколку ургенции-пет побара одговор од секторот за урбанизам кој со допис број 19-2383/1 од 24.02.2022 г. извести дека нема различен одговор од одговорот број 19-11183/7 од 22.11.2021г.-даден за претходно барање на истата проблематика за истиот барател. По што се изготви ова решение чиј составен е горенаведениот одговор.“

Агенцијата, преку е-маил заведен под бр.08-801 од 13.04.2022 година, ја препрати Жалбата до Имателот на информации и побара во рок од 7 дена да се произнесе по истата и до Агенцијата да ги достави сите списи во врска со предметот.

Имателот на информации на 19.04.2022 година до Агенцијата по електронски пат достави Одговор на жалба уп 03-192 од 18.04.2022 година, заведено во Агенцијата под бр.08-801, во прилог ги достави сите списи во врска со предметот. Во Одговор на жалбата е наведено дека: „Со одговорот 19-2383/1 од 24.02.2022г, секторот извести дека нема различен одговор од одговорот со број 19-11183/7 од 22.11.2021...“

Агенцијата за заштита на правото на слободен пристап до информациите од јавен карактер, согласно одредбите од Законот за слободен пристап до информации од јавен карактер, ја разгледа Жалбата изјавена од Барателот на информацијата, истата **ја уважи, Решението на Имателот на информации го поништи и го задолжи** Имателот на информации на барателот да му ги достави бараните информации на начин и во форма наведена во Барањето, во рок од 15 дена од денот на доставување на Решението, поради следното:

По разгледувањето на Жалбата и списите во врска со предметот, Агенцијата констатира дека Имателот на информации и при спроведувањето на Решението на Агенцијата, не постапил согласно одредбите од Законот за слободен пристап до информации од јавен карактер, погрешно постапил.

Во конкретниот случај, Имателот на информации постапувајќи по Решението на Агенцијата за заштита на правото на слободен пристап до информации од јавен карактер донел Решение со кое се уважува барањето на барателот, со образложение дека останува на претходниот одговор доставен до Барателот и не му ја доставуваат бараната информација на барателот.

Имателот на информации исто така до Агенцијата го доставил тестот на штетност како приложен документ, односно изготвен како посебен документ со образложение како и во оспореното Решение. Тестот на штетност се спроведува кога бараната информација се однесува на исклучоците на Законот за слободен пристап до информации од јавен карактер, а во конкретниот случај бараната информација не потпаѓа под исклучоците утврдени во член 6 став 1 од Законот.

Како што наведува и самиот Имател на информации, во дописот бр.19-11183/7 од 22.11.2021 година предмет на барањето за пристап до информации е документ кој требало да биде создаден во 2021 година.

Согласно член 10 став 1 од Законот за слободен пристап до информации од јавен карактер, Имателот на информации должен е да ја информира јавноста преку својата интернет страница со објавување на: податоците од неговите надлежности кои ги извршува....прописи што во рамките на својата надлежност ги донесува имателот на информации...

Согласно погоренаведеното, Агенцијата за заштита на правото на слободен пристап до информациите од јавен карактер одлучи како во диспозитивот на ова Решение.

Ова Решение е конечно во управната постапка и против него нема место за жалба.

**ПРАВНА ПОУКА:** Против ова Решение може да се поведе управен спор пред Управниот суд во рок од 30 дена од денот на неговото доставување.

Решено во Агенцијата за заштита на правото на слободен пристап до информациите од јавен карактер на \_\_\_\_\_\_\_\_ 2022 година, под бр.08-801.

 **Директор,**

 **Пламенка Бојчева**